**EUCHARISTICKÁ ADORÁCIA**

**Apríl: Ježiš ako náš brat – uzdravenie vzťahov so súrodencami**

**ÚVODNÁ PIESEŇ**

Spieva sa na vyloženie Najsvätejšej sviatosti. Kňaz alebo diakon vloží Najsvätejšiu sviatosť do monštrancie, ktorú položí na oltár. Potom si kľakne a incenzuje ju.

**Zvolanie**

℣. **Nech je zvelebený Ježiš v Najsvätejšej oltárnej sviatosti.**

℞. Od tohoto času až na veky.

**Čítanie Božieho slova**

Z Evanjelia podľa Matúša Mt 6, 7-15

*Ježiš povedal svojim učeníkom: „Keď sa modlíte, nehovorte veľa ako pohania. Myslia si, že budú vypočutí pre svoju mnohovravnosť. Nenapodobňujte ich; veď váš Otec vie, čo potrebujete, prv, ako by ste ho prosili.*

*Vy sa budete modliť takto: Otče náš, ktorý si na nebesiach, posväť sa tvoje meno, príď tvoje kráľovstvo, buď tvoja vôľa, ako v nebi tak i na zemi.*

*Chlieb náš každodenný daj nám dnes. A odpusť nám naše viny, ako i my odpúšťame svojim vinníkom. A neuveď nás do pokušenia, ale zbav nás Zlého.*

*Lebo ak vy odpustíte ľuďom ich poklesky, aj váš nebeský Otec vám odpustí. Ale ak vy neodpustíte ľuďom, ani váš Otec neodpustí vaše hriechy.“*

**Úvaha**

Drahý Ježišu, ďakujeme ti, že sme sa skrze teba stali synmi a dcérami nebeského Otca, že si nás urobil tvojimi bratmi a sestrami a že si nás prijal do svojej rodiny. Chválime ťa, lebo si nás miloval až tak, že si sa stal jedným z nás, prijal si ľudské telo a položil si za nás svoj život, čím si nás prijal za svojich bratov a sestry. Chválime ťa, že nás dnes učíš žiť lásku medzi sebou.

Teraz ti predkladáme svojich bratov a sestry, naše súrodenecké vzťahy, aby si ich prežiaril svetlom svojej pravdy a skrze svojho Ducha Svätého nám ukázal každé zranenie, sklamanie či neprávosť, ktorú sme od svojich bratov a sestier zažili, alebo ktorou sme my sami našich bratov a sestry zranili. Chceme vzývať tvojho Ducha Svätého, aby nám dal poznať pravdu o našich vzťahoch a aby nám ich pomohol uzdraviť.

**PIESEŇ (O Duchu Svätom)**

**MODLITBA ODPUSTENIA**

V krste sme sa stali nielen synmi a dcérami Nebeského Otca, ale aj bratmi a sestrami Ježiša Krista. Je to on, kto dnes stojí pred nami s natiahnutou rukou a prosí o odpustenie a zmierenie medzi nami a našimi súrodencami.

Drahí bratia a sestry, v čomkoľvek z toho, čo budeme hovoriť, sa nájdete, vyslovte aspoň šeptom slová odpustenia a volajte: **Zmiluj sa, Pane a požehnaj ich.**

*Ak si zažíval hrubosť a násilie:*

Drahý Ježišu, v tvojom mene odpúšťam svojim bratom a sestrám každú hrubosť, každé fyzické násilie, každé odmietnutie, každý nezáujem, ktorý som od nich zažíval:

**Zmiluj sa, Pane, a požehnaj ich.**

*Ak si bol predmetom porovnávania:*

Drahý Ježišu, v tvojom mene odpúšťam svojim bratom a sestrám každé uprednostňovanie a porovnávanie, krivdu a nespravodlivosť, ktoré som zažíval vo vzťahu k nim zvlášť zo strany rodičov, ale aj ostatnej rodiny, učiteľov, kňazov alebo vychovávateľov a ktoré narušilo naše súrodenecké vzťahy a prinieslo do nich zranenia, rivalitu a súperenie o lásku a pozornosť:

**Zmiluj sa, Pane, a požehnaj ich.**

*Ak si zažil krivdu v majetkových záležitostiach:*

Drahý Ježišu, v tvojom mene odpúšťam svojim bratom a sestrám každú neprávosť, ktorú som zažil pri majetkových záležitostiach, a zvlášť v dedičskom konaní. Aj keď už krivdu neviem napraviť, predsa odpúšťam svojim bratom a sestrám, a znova sa rozhodujem žiť lásku a prijatie, a to aj napriek tejto krivde. Ak som ja okradol svojich súrodencov, rozhodujem sa vrátiť, čo som si neprávom zobral:

**Zmiluj sa, Pane, a požehnaj ich.**

*Ak si zažíval odcudzenie alebo odlúčenie:*

Drahý Ježišu, v tvojom mene odpúšťam svojim bratom a sestrám každé odcudzenie a odlúčenie, nezáujem alebo akékoľvek odmietnutie (možno aj v staršom veku), ktoré nastali v dôsledku rôznych skutočností, ako sú napr. odchod z rodičovského domu, založenie si vlastnej rodiny, odcudzenie sa, alebo aj každý nesprávny postoj pod vplyvom švagrov či švagrín či iných rodinných príslušníkov:

**Zmiluj sa, Pane, a požehnaj ich.**

*Ak si zažil zranenie v duchovnej alebo sexuálnej oblasti:*

Drahý Ježišu, v tvojom mene odpúšťam svojim bratom a sestrám, každé navádzanie na hriech a zlo, okultizmus, každé zranenie v sexuálnej oblasti kvôli nesprávnym detským hrám či inému nesprávnemu prežívaniu sexuality v rodine a v našich vzťahoch. Prosím, aby si nám navrátil prvotnú nevinnosť a čistotu a do hĺbky uzdravil všetky naše vzťahy:

**Zmiluj sa, Pane, a požehnaj ich.**

Ak sú veci, ktorými ťa ešte tvoji súrodenci zranili a neboli tu spomenuté, tak teraz vo chvíľke ticha sám odpúšťaj svojmu bratovi či sestre.

Chvíľa ticha

**PIESEŇ (téma uzdravenia)**

Drahý Ježišu, teraz ti chcem ďakovať za mojich bratov a sestry, za spoločné detstvo, za spoločné zážitky, za všetko krásne, čo sme spolu prežili, za každú pomoc, blízkosť a prijatie, a zvlášť za pomoc v ťažkých životných situáciách. Ďakujem za to, že si mi dal rodinu, že nežijem ako sirota. Pane Ježišu, prosím ťa o požehnanie pre svojich bratov a sestry. Prosím, požehnaj ich zdravie, požehnaj im dlhý život, požehnaj ich manželstvá, deti a vzťahy, ktoré prežívajú v rodine, v školách či na pracoviskách, požehnaj ich finančnú situáciu, no najviac ťa prosím: daj, aby poznali Teba, jediné a pravé dobro. Daj im milosť obrátenia, aby dosiahli spásu, aby sme sa raz mohli radovať spolu v nebi a spoločne prežívali večnosť pri našom nebeskom Otcovi. Teraz aj prostredníctvom tejto piesne chcem zvolávať požehnanie na svojich bratov a sestry.

Chvíľa ticha

**PIESEŇ** (Téma požehnania)

**Eucharistické požehnanie**

Na úmysel Svätého Otca: *Otče náš, Zdravas Mária, Sláva Otcu*.

**Modlime sa. Pane Ježišu Kriste, vypočuj Svätého Otca, pápeža Františka, svojho námestníka, aby dosiahol všetko, o čo prosí v tvojom mene od nebeského Otca, lebo ty žiješ a kraľuješ na veky vekov. Amen.**

**Tantum ergo**

Na konci adorácie kňaz alebo diakon počas spevu druhej slohy *Tantum ergo* kľačiac incenzuje Najsvätejšiu Sviatosť.

Ctime túto Sviatosť slávnu,

zbožne skloňme kolená,

bohoslužbu starodávnu

nahraď nová, vznešená;

pomôž zmyslom, ktoré slabnú,

viera s láskou spojená.

Otcu, Synu jedinému

chvála buď a plesanie,

sláva, moc a česť ich menu,

tak aj dobrorečenie;

od obidvoch Poslanému

rovnaké buď uctenie. Amen

**Modlitba pred požehnaním**

℣. **Z neba si im dal chlieb.**

℞. Ktorý má v sebe všetku slasť.

Potom sa kňaz alebo diakon postaví a modlí sa:

**Modlime sa.**

**Pane Ježišu,**

**vo vznešenej Oltárnej sviatosti**

**zanechal si nám pamiatku**

**svojho umučenia a zmŕtvychvstania;**

**prosíme ťa, pomáhaj nám**

**uctievať tajomstvo tvojho tela a krvi**

**s takou vierou a láskou,**

**aby sme vždy pociťovali**

**účinky tvojho vykupiteľského diela.**

**Lebo ty žiješ a kraľuješ na veky vekov.**

℞. Amen.

Po skončení modlitby si kňaz alebo diakon vezme biele náplecné vélum, vezme do rúk monštranciu a urobí nad ľudom s Najsvätejšou Sviatosťou znak kríža bez slova. Po požehnaní kňaz alebo diakon uloží Najsvätejšiu Sviatosť do svätostánku.

**Záverečná pieseň**